SKRIFTLIG FORESPØRGSEL E-1402/02

af Phillip Whitehead (PSE) til Kommissionen

(15. maj 2002)

Om: Adgang til fjernsyn for personer med svækkede sanser

Den audiovisuelle politik i EU tager på indeværende tidspunkt ikke hensyn til de problemer, som personer med svækkede sanser har med hensyn til adgang til fjernsyn. De fleste EU-medlemsstater

anvender kun i ringe udstrækning undertekster og tegnsprog for døve og hørehæmmede eller lydtekster for synshæmmede. Imidlertid er hver syvende europæer hørehæmmet, mens 7,4 millioner er helt eller delvis blinde. Disse mennesker risikerer social udstødelse, hvis de ikke har samme mulighed som andre for at få adgang til tv. Det er af afgørende betydning, at problemet behandles nu, eftersom digitalt tv i fremtiden ikke alene vil blive brugt til udsendelser, men også til interaktive tjenester som internet.

Agter Kommissionen i forbindelse med den igangværende revision af direktivet om fjernsyn uden grænser og beslægtede direktiver at træffe foranstaltninger for at afhjælpe den manglende adgang til fjernsyn for døve, hørehæmmede og synshæmmede op til Det Europæiske Handicapår 2003?

Svar afgivet på Kommissionens vegne af Viviane Reding

(28. juni 2002)

De spørgsmål, som det ærede medlem bringer på bane, falder ikke inden for de områder, der er samordnet ved direktivet om fjernsyn uden grænser(1), der udgør den retlige ramme, som sikrer frihed til at levere tv-tjenester i EU.

Hvis tv-selskaber tilbyder sådanne tjenester i overensstemmelse med medlemsstaternes politikker, er deres udsendelse over elektroniske kommunikationsnet omfattet af det nye rammegrundlag for elektroniske kommunikationstjenester og -net. Det ærede medlem henvises især til artikel 31 i Europa-Parlamentets og Rådets direktiv 2002/22/EF af 7. marts 2002 om forsyningspligt og brugerrettigheder i forbindelse med elektroniske kommunikationsnet og -tjenester (forsyningspligtdirektivet)(2). Forsyningspligtdirektivet henviser udtrykkeligt til medlemsstaternes mulighed for at pålægge virksomheder, som udbyder elektroniske kommunikationsnet, visse must carry-forpligtelser med henblik på transmission af tjenester, der er specielt beregnet på at sikre handicappede brugere behørig adgang(3).

Kommissionens aktiviteter på dette område omfatter støtte til forskellige initiativer, f.eks. søger Det Fælles Forskningscenter under Kommissionen at fremme udviklingen og harmoniseringen af tekstning i europæiske fjernsynsudsendelser gennem Voice-projektet (http://voice.jrc.it).

Handlingsplanen for eEurope 2002, som blev vedtaget ved Det Europæiske Råds møde i Feira i juni 2000, indeholder en specifik målsætning om, at handicappede skal kunne drage fuld nytte af nye teknologier og internettet, og et specifikt mål om vedtagelse af de eksisterende retningslinjer for webtilgængeligheden af offentlige websteder i medlemsstaterne og de europæiske institutioner. I overensstemmelse hermed vedtog Kommissionen i september 2001 meddelelsen: eEurope 2002: Tilgængeligheden af offentlige websteder og deres indhold(4). Den 25. marts vedtog rådsmødet om telekommunikation en rådsbeslutning om emnet.

Kommissionen støttede for nylig en workshop afholdt i fællesskab af Den Europæiske Standardiseringsorganisation (CEN), Den Europæiske Komité for Elektroteknisk Standardisering (Cenelec) og Det Europæiske Institut for Telestandarder (ETSI) under emnet TV Broadcasting for all. Seminaret blev afholdt i Sevilla den 13. og 14. juni 2002, og målet var at drøfte alle spørgsmål vedrørende tekstning og auditiv beskrivelse, som kan løses gennem standardisering. En rapport giver et overblik over disse spørgsmål og foreslår en strategi for fremtiden.

Kommissionen understregede i meddelelsen På vej mod et Europa uden barrierer for handicappede(5) aspektet udnyttelse af informationssamfundet til gavn for alle. Handicap er et af de 10 prioriterede områder i eEurope-initiativet, som tilskynder til fornyelse og forbedring af alle kommunikationsprodukters og -tjenesters tilgængelighed for handicappede.

For at sætte yderligere fokus på emnet og uden at tilsidesætte nærhedsprincippet vil Kommissionen rejse dette spørgsmål i rapporten om gennemførelse af direktivet om fjernsyn uden grænser, som skal afleveres til Europa-Parlamentet og Rådet ved udgangen af 2002.

(1) Rådets direktiv 89/552/EØF af 3. oktober 1989 om samordning af visse love og administrative bestemmelser i medlemsstaterne vedrørende udøvelse af tv-radiospredningsvirksomhed, EFT L 298 af 17.10.1989, som ændret ved Europa-Parlamentets og Rådets direktiv 97/36/EF af 30. juni 1997, EFT L 202 af 30.7.1997.

(2) EFT L 108 af 24.4.2002.

(3) Jf. betragtning 43 i direktiv 2002/22/EF.

(4) KOM(2001) 529 endelig udg.

(5) KOM(2000) 284 endelig udg.